Φοιτητής καταγγέλλει στην «Εφ.Συν.» προκλητική και απαξιωτική συμπεριφορά από αστυνομικούς πίσω από το δημαρχείο της Αθήνας ● «Ελα που κάνεις πως δεν σ’ αρέσει» του είπαν οι ένστολοι την ώρα που έψαχναν την πίσω τσέπη του παντελονιού του!

Δύο μέρες αφότου το υπουργείο Προστασίας του Πολίτη ανακοίνωσε τη σύσταση πενταμελούς επιτροπής που θα διερευνά πειθαρχικά παραπτώματα αστυνομικών, ο φοιτητής Γερμανικής Φιλολογίας, Αγγελος Διονυσακόπουλος, βίωνε έναν προκλητικό και απαξιωτικό έλεγχο από ένστολους πίσω από το κεντρικό κτίριο του δημαρχείου της Αθήνας.

Οπως καταγγέλλει στην «Εφ.Συν.», στις 11 το πρωί της Πέμπτης 28 Νοεμβρίου, την ώρα που έβγαινε από τα γραφεία του Σοσιαλιστικού Εργατικού Κόμματος, του οποίου είναι μέλος, και κατευθυνόταν στα Προπύλαια για να συμμετάσχει στην κινητοποίηση των φοιτητικών συλλόγων, τον σταμάτησαν για έλεγχο δύο ένστολοι.

«Κατάλαβα ότι με παρακολουθούσαν. Λίγο αργότερα με ρώτησαν πού πηγαίνω, μου ζήτησαν τα στοιχεία μου και τους έδειξα την αστυνομική ταυτότητά μου. Στη συνέχεια ο ένας αστυνομικός άνοιξε την τσάντα μου, πήρε τις προκηρύξεις και τις έσκισε, ενώ ο δεύτερος έψαχνε το δεύτερο τσαντάκι που είχα μαζί μου».

Δεν έδωσαν στοιχεία

Ο έλεγχος δεν τελείωσε εκεί. «Με ρώτησαν από πού είναι ο πατέρας μου και γέλασα κάπως επειδή μόλις τους είχα δείξει την ταυτότητά μου. Και τότε μου είπαν: ‘‘Τι δεν καταλαβαίνεις; Πες μας από πού είναι ο πατέρας σου’’! Αμέσως ο ένας άρχισε να ψάχνει το μπουφάν μου και ο άλλος έβαλε το χέρι του στην πίσω τσέπη του παντελονιού μου δήθεν για να ψάξει. Οταν αντέδρασα, μου είπαν: ‘‘Ελα που κάνεις πως δεν σ’ αρέσει’’».

Στο σημείο αυτό ο φοιτητής διαμαρτυρήθηκε έντονα και εκείνοι, όπως λέει, του απαγόρευσαν να κάνει χρήση του κινητού τηλεφώνου του και αποχώρησαν αφού αρνήθηκαν να του δώσουν τα στοιχεία τους.

Το Σοσιαλιστικό Εργατικό Κόμμα έστειλε επιστολή στο υπουργείο Προστασίας του Πολίτη, ζητώντας από τον υπουργό Μ. Χρυσοχοΐδη να δώσει εξηγήσεις για «την αναίτια, προσβλητική, απαξιωτική, ομοφοβική και ρατσιστική συμπεριφορά των ένστολων», καθώς και αντίγραφο από το βιβλίο συμβάντων για τον έλεγχο του φοιτητή και τα στοιχεία των αστυνομικών που διενήργησαν την παρακολούθηση και έρευνά του.